Full forvirring i Oslo kommune: Staten fremstiller Oslo som miljøversting og hevder ulovlig utslipp har økt med 500 prosent. 
Oslos klimaregnskap går i feil retning. Det viser at ulovlig utslipp av fossil olje har eksplodert i hovedstaden. Men kan vi stole på tallene? Onsdag skulle bystyret i Oslo stemme over nytt budsjettet. Men i 10-tiden begynte det å summe i salen. Miljødirektoratet hadde publisert deres klimaregnskap for kommunene i 2022. Oslo hadde gått i gal retning. Spesielt i forbindelse med oppvarming ved hjelp av fossil olje. Fyring med slik olje ble forbudt i private husholdninger i 2020, og i byggebransjen i 2022. Men ifølge direktoratet hadde Oslo fyrt som bare det. Faktisk speilet tallene en økning på smått utrolige 500 prosent. Samtidig hevdet de at Oslos utslipp knyttet til avfallshåndtering og energiforsyning også hadde steget betydelig. Ingen hadde svar Konklusjon var at klimautslippene i Oslo økte med 2,4 prosent i 2022.  Aftenposten spurte både nåværende og foregående miljøbyråd i Oslo om de kunne forklare økningen. Svaret var det samme fra begge: De skjønte ingenting. – Jeg ble veldig overrasket da jeg så de første tallene og tenkte at det umulig kunne stemme, sier tidligere miljøbyråd Sirin Stav (MDG). Samtidig som diskusjonen om de mørke klimaallene ble diskutert i bystyresalen, ble det jobbet på spreng for å finne ut hva som hadde skjedd. Teori 1: Hadde Oslo kommune gitt flere dispensasjon for oljefyring i 2022? Svaret kom kjapt fra Bymiljøetaten: Nei. De hadde gitt én slik dispensasjon i 2022. Den eksepsjonelle økningen kunne altså ikke komme av det. Teori 2: Er det en ny regnemetode som gir økningen? «Nei», svarte direktoratet. Det var den samme regnemetoden som alltid. Teori 3: Kunne det være at vedfyring hadde kommet med i dette regnskapet? Nok en gang var det bom. Og forvirringen var komplett.  Blir straffet av andres utslipp Etter over fire og en halv time kom oppklaringen fra Klimaetaten i Oslo. «En andel av de nasjonale utslippene fordeles til kommunene basert på befolkning, uten at man kjenner til faktisk bruk. Siden det er flest innbyggere i Oslo, får vi også tildelt en særlig stor andel av utslippene». For bruk av fossil olje har stor nasjonal økning på grunn av høye strømpriser. Flere har unntak fra forbudet, blant annet i landbruket. Dermed er det ikke sikkert at Oslo faktisk har særlige utslipp av denne sorten. Miljødirektoratet sier nå det er stor usikkerhet knyttet til dataene. – Vi jobber fortløpende med å forbedre kvaliteten på regnskapet. Vi tar inn forbedringer etter hvert som bedre data og metoder blir tilgjengelige, sier seksjonsleder Nina Holmengen. I tillegg viste det seg også at direktoratet hadde gjort feil i utregningen av utslipp i avfallshåndtering og energiforsyning. Fem timer senere senket direktoratet Oslos klimautslipp med 0,9 prosentpoeng. – Det er egentlig en liten skandale at staten ikke prioriterer et bedre klimagassregnskap for kommunene når de i stor grad er avhengige av oss for å nå klimamålene sine. Det bør ikke være kommunene selv som finner feil og mangler i regnskapet etter at det er publisert, sier miljø- og samferdselsbyråd Marit Kristine Vea (V). Hun påpeker at Oslo likevel har en god vei å gå i klimakampen. – Utslippene har mest sannsynlig økt i 2022, men marginalt mindre enn vi først trodde. Vi visste fra før at vi må skru opp tempoet i klimapolitikken, og nå vet vi med sikkerhet at vi er ikke i nærheten av å nå de klimamålene Oslo har satt seg. Så her er det bare å brette opp ermene.
Ulovlige utslipp av fossil olje i Oslo har økt enormt, hevder direktorat. Utslipp knyttet til avfall og energi har også steget. I stedet for å redusere, økte Oslos totale klimautslipp med 2,4 prosent i 2022. Byrådet kan ikke forklare dette. Det viser seg at noen utslippstall var feil, og at Oslo blir belastet med nasjonale utslipp på grunn av befolkningstallet. Utslippene har likevel økt.